Του Δημήτρη Κατσαγάνη

Έως και το 113% του εισοδήματός του πρέπει να πληρώσουν για εισφορές οι μηχανικοί που είναι ασφαλισμένοι στο τέως Ενιαίο Ταμείο Ανεξάρτητα Απασχολουμένων (τέως ΤΣΜΕΔΕ).

Γι' αυτό προσφεύγουν μαζικά στη δικαιοσύνη προκειμένου να ακυρώσουν τις αναδρομικές εισφορές που πρέπει να καταβάλουν για το 2011-2012. Σημειώνεται ότι αύριο το πρωί θα υπάρξει συνάντηση μεταξύ των προέδρων του ΤΕΕ, του Οικονομικού Επαγγελματικού Επιμελητηρίου και του ΔΣΑ με τον διοικητή του Ενιαίου Φορέα Κοινωνικής Ασφάλισης, προκειμένου να συζητηθούν όλα τα καυτά προβλήματα των ελευθέρων επαγγελματιών σε σχέση με τις ασφαλιστικές εισφορές.

Σύμφωνα με ανακοίνωση του ΤΕΕ:

Προσφυγές κατέθεσαν δεκάδες διπλωματούχοι μηχανικοί, μέλη του ΤΕΕ, με τον συντονισμό του Τεχνικού Επιμελητηρίου Ελλάδος, προκειμένου να ακυρώσει η Ελληνική Δικαιοσύνη τις μη σύννομες και παράλογες πρόσθετες, αναδρομικές ασφαλιστικές εισφορές που επιβάλλει ο ΕΦΚΑ για τα έτη 2011 και 2012, αποστέλλοντας τα σχετικά ειδοποιητήρια, καθώς εξωθούν τους Έλληνες Μηχανικούς σε οικονομικό μαρασμό και παραβιάζουν σωρεία διατάξεων και αρχών τόσο του Ελληνικού Συντάγματος όσο και της Ευρωπαϊκής Σύμβασης Δικαιωμάτων του Ανθρώπου.

Συγκεκριμένα, κάνοντας χρήση των διατάξεων περί ομοδικίας, ως προς την άσκηση των προσφυγών, καθότι υφίσταται ταυτότητα πραγματικού και νομικού αντικειμένου ως προς την ένδικη κοινωνικοασφαλιστική διαφορά, δεκάδες Έλληνες Διπλωματούχοι Μηχανικοί, μέλη του ΤΕΕ, με κοινωνική και συνδικαλιστική δράση ετών και ποικίλη επαγγελματική πορεία, κατέθεσαν δύο ομαδικές προσφυγές ενώπιον του Τριμελούς Διοικητικού Πρωτοδικείου Αθηνών, προκειμένου να ακυρωθούν τα ειδοποιητήρια (αναδρομικής) πληρωμής (πρόσθετων) εισφορών ασφάλισης εξαμήνου 2012 του τέως ΕΤΑΑ-ΤΣΜΕΔΕ, που σήμερα διεκδικεί ο ΕΦΚΑ από το χειμαζόμενο τεχνικό κόσμο της χώρας.

Επιπλέον, οι προσφεύγοντες διπλωματούχοι μηχανικοί, υπό τον συντονισμό του Τεχνικού Επιμελητηρίου Ελλάδος, ζητούν να παραπεμφθούν οι προσφυγές στο Συμβούλιο της Επικρατείας με βάση τις διατάξεις του Ν. 3900 του 2010 για την πρότυπη δίκη, καθώς υφίσταται ουσιαστική αντισυνταγματικότητα της νομοθετικής ρύθμισης με βάση την οποία εκδόθηκαν οι προσβαλλόμενες πράξεις.

Παράδειγμα των παρανοϊκών εισφορών

Για να υπάρχει πλήρης εικόνα των απαιτήσεων του ΕΦΚΑ (μόνο) από τους ελεύθερους επαγγελματίες μηχανικούς τη συγκεκριμένη χρονική περίοδο, το ΤΕΕ καταγράφει τις άμεσες – και μόνο – υποχρεώσεις που ζητούνται να εισπραχθούν από τα μέλη του στο επόμενο διάστημα:

- Τρέχουσες τακτικές ασφαλιστικές εισφορές, κλάδου υγείας και σύνταξης, ύψους 26,95% του εισοδήματος

- Τρέχουσες τακτικές ασφαλιστικές εισφορές, επικουρικού και εφάπαξ, ύψους 11%

- Αναδρομικές (για το έτος 2017) τακτικές ασφαλιστικές εισφορές, επικουρικού και εφάπαξ, ύψους 11%

- Αναδρομικές πρόσθετες ασφαλιστικές εισφορές για το Α εξάμηνο έτους 2011

- Αναδρομικές πρόσθετες ασφαλιστικές εισφορές για το Β εξάμηνο του 2011 και για το Α εξάμηνο του 2012

Όλες οι ανωτέρω επιβαρύνσεις αφορούν αποκλειστικά και μόνο τις υποχρεώσεις προς τον ΕΦΚΑ και όχι τις λοιπές υποχρεώσεις προς το Δημόσιο (φορολογία εισοδήματος, τέλος επιτηδεύματος, εισφορά αλληλεγγύης, άλλοι φόροι κλπ).

Για να γίνει κατανοητό το επίπεδο των επιβαρύνσεων, το ΤΕΕ δίνει στη δημοσιότητα πραγματικό παράδειγμα εισφορών για το μήνα Μάρτιο 2018. Αφορά διπλωματούχο μηχανικό (ασφαλισμένο πρώτη φορά μετά το 1993), χαμηλού σχετικά εισοδήματος (12.000 ευρώ ετησίως), σταθερού κατά τα έτη 2015-2016-2017, χωρίς εισφορά αλληλεγγύης. Σημειώνεται ότι το παράδειγμα που ακολουθεί περιλαμβάνει το σύνολο των πραγματικών επιβαρύνσεων που θα έχει τον Μάρτιο του 2018, σύμφωνα με όσες ρυθμίσεις έχουν ψηφισθεί και ανακοινωθεί:

ΜΑΡΤΙΟΣ 2018

ΕΣΟΔΑ

Μηνιαίο Εισόδημα, κατά ΕΦΚΑ: 1000 ευρώ

ΕΞΟΔΑ (σε ευρώ)

Ασφαλιστικές εισφορές – κλάδος σύνταξης: 158,61

Ασφαλιστικές εισφορές – κλάδος υγείας: 55,12

Ασφαλιστικές εισφορές – επικουρικό: 55,51

Ασφαλιστικές εισφορές – κλάδος πρόνοιας: 31,72

Εισφορά υπέρ ΟΑΕΔ: 10,00

Αναδρομικές εισφορές επικουρικού 2016 (σε δόσεις): 55,51

Αναδρομικές εισφορές κλάδου πρόνοιας 2016 (σε δόσεις): 31,72

Αναδρομικές πρόσθετες ασφαλιστικές εισφορές Β εξαμήνου 2012: 463,14

Α μερικό σύνολο ασφαλιστικών εισφορών: 861,33

Πλέον

Φόρος εισοδήματος: 220,00

Τέλος επιτηδεύματος: 54,16

Σύνολο ασφαλιστικών και φορολογικών υποχρεώσεων: 1135,50 ευρώ

Σημειώνεται ότι για πρώτη φορά φέτος οι ασφαλιστικές εισφορές δεν εκπίπτουν από το φορολογητέο εισόδημα, ενώ οι κλάδοι πρόνοιας και επικουρικού θα επιβληθούν για πρώτη φορά από τον Μάρτιο και εφεξής, παράλληλα με τις δόσεις για τις αντίστοιχες εισφορές του 2016!

Δηλαδή, με λίγα λόγια, για ύψος καθαρού εισοδήματος (μετά την αφαίρεση των εξόδων) 1000 ευρώ, ο μηχανικός θα πληρώσει 1.135,50 ευρώ!

Σε δηλώσεις του ο πρόεδρος του Τεχνικού Επιμελητηρίου Ελλάδας Γιώργος Στασινός τόνισε:

"Δεν φθάνει που μας έχουν επιβάλει τραγικές φορολογικές επιβαρύνσεις, δεν φθάνει που καλούμαστε να πληρώσουμε το 38% του ετήσιου εισοδήματος σε ασφαλιστικές εισφορές, δεν φθάνει που επιβάλλουν – αναιρούν – και ξαναεπιβάλλουν εισφορές, θέλουν να τους πληρώσουμε και αναδρομικά, επιπλέον, πρόσθετες ασφαλιστικές εισφορές για τα έτη 2011 και 2012. Χωρίς να προβλέπεται καμία επιπλέον παροχή. Την ίδια ώρα που αν αθροίσουμε τις φορολογικές και ασφαλιστικές υποχρεώσεις μίας χρονιάς, καλούμαστε να πληρώσουμε από το 75% έως και πάνω από το 100% του ετήσιου εισοδήματός μας.

Είναι παράλογο, για οποιονδήποτε πολίτη, όχι μόνο μηχανικό, να πληρώνει έστω και ένα ευρώ παραπάνω από το 50% του εισοδήματός του για το σύνολο των ασφαλιστικών και φορολογικών υποχρεώσεων. Ποσώς μάλλον όταν ξεπερνάμε το 100%.

Αυτό ονομάζεται δήμευση περιουσίας, δήμευση από το Κράτος των κόπων και της εργασίας των Ελλήνων Μηχανικών. Δεν θα τους αφήσουμε να μας διώξουν από το επάγγελμα.

Αν κάποιοι γραφειοκράτες, κλεισμένοι στα γραφεία τους πιστεύουν ότι θα αφαιμάξουν τους Έλληνες Μηχανικούς και θα αφήσουν τη χώρα χωρίς τεχνικό κόσμο, τους ενημερώνουμε ότι θα αποτύχουν. Θα ακυρώσουμε τις παράλογες αυτές ρυθμίσεις και τις παράλογες αυτές εισφορές μέσα από τη δουλειά μας και μέσα από την Ελληνική Δικαιοσύνη. Που οφείλει να σταθεί στο ύψος των περιστάσεων και να κρίνει ως αντισυνταγματικές αυτές τις παράλογες αναδρομικές εισφορές. Πιστεύουμε ότι θα το πράξει. Και ζητάμε, εκ μέρους χιλιάδων μηχανικών, να φτάσουν οι υποθέσεις αυτές, μαζί, στο Συμβούλιο της Επικρατείας, προκειμένου να διεξαχθεί πρότυπη δίκη και να κρίνουν οι ανώτατοι δικαστές την αντισυνταγματικότητα και την ακυρότητα των ρυθμίσεων αυτών. Δεν ζητούμε προνομιακή μεταχείριση, αλλά το αντίθετο: ισότητα με τους άλλους ασφαλισμένους ζητούμε. Ούτε ζητούμε καμία χάρη, ζητούμε απλά δικαιοσύνη. Ζητούμε να μας δώσει πίσω η ελληνική δικαιοσύνη το δικαίωμα στην εργασία και στην προκοπή, που το Κράτος μας στερεί με τις παρανοϊκές ασφαλιστικές και φορολογικές εισφορές. Ήδη, χωρίς αυτά τα αναδρομικά χαράτσια, το 80% των ελευθέρων επαγγελματιών μηχανικών έχουν ληξιπρόθεσμες ασφαλιστικές εισφορές, δεν έχουν ασφαλιστική ενημερότητα, δεν μπορούν να δουλέψουν. Από ποιον νομίζουν ότι μπορούν να εισπράξουν;".